KOMISIJOS REGLAMENTAS (EB) Nr. 776/2009
2009 m. rugpjūčio 26 d.
iš dalies keičiantis Reglamentą (EB) Nr. 924/2008, kuriuo nustatoma nekvotinio cukraus ir izogliukozės eksporto norma, taikoma iki 2008-2009 prekybos metų pabaigos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 61 straipsnio pirmos pastraipos d punktą kartu su 4 straipsniu,
kadangi:
(1)
Pagal Reglamento (EB) Nr. 1234/2007 61 straipsnio pirmos pastraipos d punktą prekybos metais viršijus to reglamento 56 straipsnyje minėtą kvotą pagamintas cukrus gali būti eksportuojamas tik neviršijant nustatytinų kiekybinių apribojimų.
(2)
2006 m. birželio 30 d. Komisijos reglamentu (EB) Nr. 951/2006, nustatančiu išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (2), nustatytos išsamios virškvočio eksporto įgyvendinimo taisyklės, visų pirma susijusios su eksporto licencijų išdavimu. Tačiau kiekybinė norma turėtų būti nustatyta kiekvieniems prekybos metams, atsižvelgiant į eksporto rinkų galimybes.
(3)
Komisijos reglamentu (EB) Nr. 924/2008 (3) 2008-2009 prekybos metams nustatyta 650 000 tonų nekvotinio cukraus eksporto norma. Eksporto licencijų prašymų jau pateikta dėl viso minėtu reglamentu leidžiamo nekvotinio cukraus kiekio.
(4)
Tai, kad nustatyta kiekybinė norma pasiekta likus trims mėnesiams iki 2008-2009 prekybos metų pabaigos, rodo didelį Bendrijos cukraus gamintojų domėjimąsi nekvotinio cukraus eksportu. Siekiant užtikrinti, kad Bendrijos cukraus gamintojai cukrų galėtų toliau tiekti į savo tradicines rinkas ir naudotis naujomis rinkos galimybėmis, reikėtų padidinti 2008-2009 prekybos metams nustatytą nekvotinio cukraus eksporto kiekybinę normą. Remiantis iki šiol pateiktomis paraiškomis ir atsižvelgiant į poreikį iki trijų mėnesių pratęsti eksporto licencijų galiojimą, galima apytikriai apskaičiuoti, kad, siekiant sudaryti galimybę palaikyti prekybos srautą iš Bendrijos eksportuojant nekvotinį cukrų, normą užtektų padidinti 300 000 tonų.
(5)
Pagal Reglamento (EB) Nr. 951/2006 8a straipsnį nekvotiniam cukrui eksportuoti išduotos eksporto licencijos galioja nuo faktinės jų išdavimo dienos iki tų prekybos metų, kuriems eksporto licencija buvo išduota, rugsėjo 30 d. Tačiau dėl tokio apribojimo baigiantis prekybos metams eksportuotojams kiltų nemažų sunkumų ir būtų be reikalo sutrikdyta cukraus prekyba. Todėl reikėtų leisti eksportuoti ir po 2009 m. rugsėjo 30 d. ir nustatyti 3 mėnesių eksporto licencijų galiojimo terminą.
(6)
Todėl Reglamentas (EB) Nr. 924/2008 turėtų būti atitinkamai iš dalies pakeistas.
(7)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 924/2008 iš dalies keičiamas taip:
1.
1 straipsnio 1 dalis pakeičiama taip:
„1. 2008-2009 prekybos metais, kurie prasideda 2008 m. spalio 1 d. ir baigiasi 2009 m. rugsėjo 30 d., Reglamento (EB) Nr. 1234/2007 61 straipsnio pirmos pastraipos d punkte minima norma nekvotinio baltojo cukraus, kurio KN kodas yra 1701 99, eksportui be grąžinamosios išmokos yra 950 000 tonų.“
2.
Įterpiamas šis 1a straipsnis:
„1a straipsnis
2008-2009 m. nekvotiniam cukrui eksportuoti suteiktų eksporto licencijų galiojimas
Nukrypstant nuo Reglamento (EB) Nr. 951/2006 8a straipsnio nuostatų, eksporto licencijų, kurios 1 straipsnio 1 dalyje nurodytam kiekiui išduotos po 2009 m. liepos 1 d., galiojimas baigiasi iki trečio mėnesio, einančio po licencijos išdavimo mėnesio, pabaigos.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 26 d.